b'\n_START_ARTICLE_\nTom Boonen\n_START_SECTION_\nInicis de la carrera\n_START_PARAGRAPH_\nA la temporada 2002, Boonen va c\xc3\xb3rrer per l\'equip US Postal. El seu millor resultat va ser un tercer lloc a la Par\xc3\xads-Roubaix, en qu\xc3\xa8 s\'escap\xc3\xa0 al principi de la cursa. El seu compatriota Johan Museeuw s\'havia escapat i el seu capit\xc3\xa0 George Hincapie havia caigut en un sector lliscant de carretera, permetent que Boonen corregu\xc3\xa9s amb llibertat. Museeuw - el seu heroi de la inf\xc3\xa0ncia - va declarar-lo p\xc3\xbablicament el seu successor._NEWLINE_Per\xc3\xb2 Boonen no era completament feli\xc3\xa7 al US Postal, i deia que no se li donaven prou oportunitats de c\xc3\xb3rrer amb llibertat. A l\'acabament de la temporada, va anunciar que deixava l\'equip, i se\'n va anar al Quick Step-Davitamon. Per\xc3\xb2 el 2003 no li va anar gaire b\xc3\xa9 a causa de la fatiga i a una lesi\xc3\xb3 de genoll. Museeuw va ser el l\xc3\xadder indiscutible de l\'equip a les cl\xc3\xa0ssiques de primavera._NEWLINE_El 2004, Boonen va millorar molt i va guanyar l\'E3 Prijs Vlaanderen, la Gant-Wevelgem i el Gran Premi de l\'Escalda. A m\xc3\xa9s, va guanyar dues etapes del Tour de Fran\xc3\xa7a, incloent-hi l\'etapa final als Camps Elisis de Par\xc3\xads, com Museeuw ho havia fet anys abans.\n_START_SECTION_\nEl triplet del 2005\n_START_PARAGRAPH_\nPer\xc3\xb2 va ser el 2005 que Boonen va explotar definitivament com a ciclista. A la campanya de primavera, va guanyar el Tour de Flandes, la Par\xc3\xads-Roubaix i l\'E3 Prijs Vlaanderen, demostrant la seva superioritat a les cl\xc3\xa0ssiques amb pav\xc3\xa9. A m\xc3\xa9s, va quedar segon a l\'Omloop Het Volk, que va guanyar el seu company d\'equip Nick Nuyens._NEWLINE_Al Tour de Flandes, Boonen era l\'esprintador m\xc3\xa9s fort del grup de ciclistes que es jugaven la vict\xc3\xb2ria, per\xc3\xb2 en lloc d\'esperar l\'esprint, va atacar a vuit quil\xc3\xb2metres del final, i va aconseguir mantenir el seu marge fins a la meta. El ciclista neerland\xc3\xa8s Erik Dekker va comentar que estava "feli\xc3\xa7 per no haver de c\xc3\xb3rrer contra Boonen durant els pr\xc3\xb2xims deu anys, perqu\xc3\xa8 hauria de c\xc3\xb3rrer pel segon lloc". A la Par\xc3\xads-Roubaix, en canvi, va esperar l\'esprint final al vel\xc3\xb2drom de Roubaix on va batre l\'estatunidenc George Hincapie i el catal\xc3\xa0 Joan Antoni Flecha._NEWLINE_Al Tour de Fran\xc3\xa7a, va guanyar la segona i tercera etapes. Va dur el maillot verd per\xc3\xb2 es va haver de retirar a l\'onzena etapa a causa de les ferides provocades per nombroses caigudes. Finalment va ser el noruec Thor Hushovd qui es va endur el mallot verd a Par\xc3\xads._NEWLINE_Va convertir-se en el primer i \xc3\xbanic ciclista en fer el triplet Flandes-Roubaix-Campionats del m\xc3\xb3n en guanyar els mundials a Madrid. L\'equip belga va treballar de valent per neutralitzar a la recta de meta una fuga de set ciclistes que inclo\xc3\xafa Aleksandr Vinok\xc3\xbarov i Paolo Bettini, i Boonen va rematar la feina superant Alejandro Valverde a l\'esprint. Museeuw havia estat l\'\xc3\xbaltim campi\xc3\xb3 del m\xc3\xb3n belga el 1996._NEWLINE_L\'excel\xc2\xb7lent temporada li valgu\xc3\xa9 ser reconegut amb la Bicicleta d\'or, com a millor ciclista del 2005.\n_START_SECTION_\nDespr\xc3\xa9s del campionat del m\xc3\xb3n\n_START_PARAGRAPH_\nEl 2006, Boonen va tenir un incre\xc3\xafble comen\xc3\xa7ament de temporada. A la Volta a Qatar, a m\xc3\xa9s d\'endur-se la general, va guanyar totes les etapes menys una, en qu\xc3\xa8 va ser superat per l\'austr\xc3\xadac de la Fran\xc3\xa7aise des Jeux Bernhard Eisel. Despr\xc3\xa9s va guanyar una etapa a la Ruta del Sol i tres a la Par\xc3\xads-Ni\xc3\xa7a. Despr\xc3\xa9s, va continuar la seva ratxa espectacular guanyant l\'E3 Prijs Vlaanderen abans de repetir vict\xc3\xb2ria al Tour de Flandes._NEWLINE_Per\xc3\xb2 finalment va acusar la fatiga a la Par\xc3\xads-Roubaix i no va poder respondre al demarratge decisiu de Fabian Cancellara, que va ser qui es va endur la vict\xc3\xb2ria a Roubaix. Boonen encara va acabar la cursa al podi gr\xc3\xa0cies al fet que Leif Hoste, Peter Van Petegem i Vlad\xc3\xadmir G\xc3\xbassev, que havien acabat davant d\'ell, van ser desqualificats per haver-se saltat un pas a nivell tancat._NEWLINE_Despr\xc3\xa9s, Boonen va guanyar el GP de l\'Escalda. Al Tour de Fran\xc3\xa7a, no va aconseguir guanyar cap etapa ni disputar el mallot verd, per\xc3\xb2 s\xc3\xad que va aconseguir dur el mallot groc durant algunes etapes gr\xc3\xa0cies a les bonificacions i a qu\xc3\xa8 va resistir amb els millors a l\'etapa que acabava al Cauberg de Valkenburg. Va acabar abandonant a causa d\'un problema de p\xc3\xa8rdua de pes, per\xc3\xb2 al Tour del Benelux va guanyar tres etapes. Als mundials celebrats a Salzburg nom\xc3\xa9s va acabar nov\xc3\xa8 i el mallot arc iris va passar a mans del seu company d\'equip Paolo Bettini._NEWLINE_El 2007 va ser ben diferent per Boonen. Tot i guanyar algunes etapes en curses d\'una setmana i un parell de cl\xc3\xa0ssiques menors belgues, va tenir una actuaci\xc3\xb3 dolenta a les grans cl\xc3\xa0ssiques de primavera, aix\xc3\xad com a les curses per etapes ProTour. De fet, la seva primera vict\xc3\xb2ria ProTour no va arribar fins a l\'etapa del Tour de Fran\xc3\xa7a que acabava a Bourg-en-Bresse.'